Kunstekaap se deure weer oopDie rok is ŉ konsep van die humanitêre kunstenaar Lizette Chirrima. (Foto: Jan-Jan Joubert) Die Kunstekaap-teater in Kaapstad se deure is weer oop ná die vaal maande van die koronavirus, en die teaterkompleks het sy deure vir die publiek heropen met die bekendstelling van ŉ buitengewone kunswerk, te wete ŉ rok geskep deur die gemeenskap. Die rok is ŉ konsep van die humanitêre kunstenaar Lizette Chirrima, getiteld “ŉ rok deur dankbare mans”. Dit bestaan uit 27 borduurstukke op materiaal deur mans wat hul dankbaarheid teenoor vroue uitbeeld. “Dit is kritiese sosiale wisselwerking met die gemeenskap om deur aktiewe burgerskap ŉ einde te maak aan geslagsgeweld en die fokus daarop te plaas dat alle lewens – ook dié van diegene met gestremdhede – saak maak,” het die hoofamptenaar van Kunstekaap, Marlene le Roux, aan Maroela Media gesê. “Hierdie skepping is ŉ vertrekpunt vir gesprekke wat die verskillende vlakke van manlikheid uitlig. Sommige mans is chauvinisties, maar ander huil openlik. “Geslagsgelykheid gaan oor daadwerklike optrede vir die totstandkoming van ŉ gemeenskap wat menslikheid op alle vlakke van die samelewing bevorder,” het Le Roux gesê. (Foto: Jan-Jan Joubert)